Az EGT-Vegyesbizottság 65/2003 határozata

(2003. június 20.)

az EGT-megállapodás I. mellékletének (Állat- és növény-egészségügyi kérdések) módosításáról

AZ EGT-VEGYESBIZOTTSÁG,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: a Megállapodás), és különösen annak 98. cikkére,

mivel:

(1) A Megállapodás I. mellékletét a 2003. március 14-i 31/2003 EGT-vegyesbizottsági határozat [1] módosította.

(2) A fertőző szivacsos agyvelőbántalmakkal szembeni egyes védőintézkedésekről és az állati fehérjének állati takarmányként történő felhasználásáról szóló, 2000. december 4-i 2000/766/EK tanácsi határozatot [2] be kell építeni a Megállapodásba.

(3) A fertőző szivacsos agyvelőbántalmakkal szembeni egyes védőintézkedésekről és az állati fehérjének állati takarmányként történő felhasználásáról szóló 2000/766/EK tanácsi határozat végrehajtásához szükséges ellenőrző intézkedésekről szóló, 2000. december 29-i 2001/9/EK bizottsági határozatot [3] be kell építeni a Megállapodásba.

(4) A fertőző szivacsos agyvelőbántalmakkal kapcsolatos védőintézkedésekről és az állati fehérje takarmányozásáról szóló 2000/766/EK tanácsi határozat végrehajtására vonatkozó ellenőrző intézkedésekről szóló 2001/9/EK határozat hidrolizált fehérjék tekintetében történő módosításáról szóló, 2001. február 27-i 2001/165/EK bizottsági határozatot [4] be kell építeni a Megállapodásba.

(5) A 2000/766/EK tanácsi határozatnak és a 2001/9/EK bizottsági határozatnak a fertőző szivacsos agyvelőbántalmak és az állati fehérjékkel történő takarmányozás tekintetében történő módosításáról szóló, 2002. március 27-i 2002/248/EK bizottsági határozatot [5] be kell építeni a Megállapodásba.

(6) Ez a határozat nem alkalmazandó Liechtensteinre,

A KÖVETKEZŐKÉPPEN HATÁROZOTT:

1. cikk

A Megállapodás I. mellékletének I. fejezete az alábbiak szerint módosul:

1. A 7.1. rész a 10. pontot (90/167/EGK tanácsi irányelv) követően a következő ponttal egészül ki:

"11. 32000 D 0766: A Tanács 2000. december 4-i 2000/766/EK határozata a fertőző szivacsos agyvelőbántalmakkal szembeni egyes védőintézkedésekről és az állati fehérjének állati takarmányként történő felhasználásáról (HL L 306., 2000.12.7., 32. o.), az alábbi módosítással:

- 32002 D 0248: A Bizottság 2002. március 27-i 2002/248/EK határozata (HL L 84., 2002.3.28., 71. o.).

Ez a jogi aktus alkalmazandó Izlandra is azokon a területeken, amelyekre a bevezető rész 2. pontjában hivatkozott egyedi jogi aktusok vonatkoznak.".

2. A 7.2. rész a 15. pontot (2000/159/EK bizottsági határozat) követően a következő ponttal egészül ki:

"16. 32001 D 0009: A Bizottság 2000. december 29-i 2001/9/EK határozata a fertőző szivacsos agyvelőbántalmakkal szembeni egyes védőintézkedésekről és az állati fehérjének állati takarmányként történő felhasználásáról szóló 2000/766/EK tanácsi határozat végrehajtásához szükséges ellenőrző intézkedésekről (HL L 2., 2001.1.5., 32. o.), az alábbi módosításokkal:

- 32001 D 0165: A Bizottság 2001. február 27-i 2001/165/EK határozata (HL L 58., 2001.2.28., 43. o.),

- 32002 D 0248: A Bizottság 2002. március 27-i 2002/248/EK határozata (HL L 84., 2002.3.28., 71. o.).

Ez a jogi aktus alkalmazandó Izlandra is azokon a területeken, amelyekre a bevezető rész 2. pontjában hivatkozott egyedi jogi aktusok vonatkoznak.".

2. cikk

A 2000/766/EK, a 2001/9/EK, a 2001/165/EK és a 2002/248/EK határozat izlandi és norvég nyelvű szövegei, amelyeket az Európai Unió Hivatalos Lapjának EGT-kiegészítésében közzé kell tenni, hitelesek.

3. cikk

Ez a határozat 2003. június 21-én lép hatályba, amennyiben a Megállapodás 103. cikkének (1) bekezdése szerint előírt összes értesítést eljuttatták az EGT-Vegyesbizottsághoz [6].

4. cikk

Ezt a határozatot az Európai Unió Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 2003. június 20-án.

az EGT-Vegyesbizottság részéről

az elnök

P. Westerlund

[1] HL L 137., 2003.6.5., 30. o.

[2] HL L 306., 2000.12.7., 32. o.

[3] HL L 2., 2001.1.5., 32. o.

[4] HL L 58., 2001.2.28., 43. o.

[5] HL L 84., 2002.3.28., 71. o.

[6] Alkotmányos követelmények nem merültek fel.

--------------------------------------------------